Agnes Bernauer
D Agnes Bernauer (* um 1410 waarschyyns z Augschburg; † 12. Oktober 1435 bi Straubing) isch s Gspuusi un villicht au s eerscht Wyyb vum bayerische Herzog Albrecht III. gsii. Dur die nit standesgmääß Verbindig isch dr Albrecht in Stryt groote mit sym Vater Ernst. Wu dr Albrecht uf ere Jagd bi me Verwandte gsii isch, het dr alt Herzog d Agnes verhafte un am 12. Oktoober 1435 bi Straubing in dr Donau verdränke loo. Dr Albrecht isch drno zeerscht zum Herzog Ludwig uf Ingolstadt gange, het si aber no ne baar Moonet wider mit sym Vater uusgseent un im Novämber 1436 d Anna vu Braunschweig ghyroote, zum gfeerchtete Chrieg isch s nit chuu. Dr eerscht Gschiichtsschryyber, wu dr Herzog Albrecht un d Bernaueri gnännt ghaa het, isch ire Zytgnoss Andreas vu Regensburg in syre Chronica de principibus terrae Bavarorum gsii. S Lääbe un Stäärbe vu dr Agnes Bernauer isch in vyl literaarische Wäärch ufgschafft woore, vor allem chännt mer s Friedrich Hebbels glyychnamig Druurspiil „Agnes Bernauer“ un „Die Bernauerin“ vum Carl Orff. Alli vier Joor finde z Straubing un z Vohburg Agnes-Bernauer-Feschtspiil statt, wu d Gschiicht vu Laieschauspiiler*ne in Szeene gsetzt wird.

Literatur

Weblink 

 Agnes-Bernauer-Feschtspiil Straubing
 Agnes-Bernauer-Feschtspiil Vohburg
 
 Agnes Bernauer – Baderstochter, Herzogin, Legende. radioWissen. Bayern 2, 4. April 2011 (MP3; 14,8 MB)

Higrichteti Person
Person (Mittelalter)
Frau